კასპარ დავიდ ფრიდრიხი
კასპარ დავიდ ფრიდრიხი (გერმ. Caspar David Friedrich; დ. 5 სექტემბერი, 1774 ― გ. 7 მაისი, 1840) ― XIX საუკუნის გერმანელი რომანტიკოსი პეიზაჟისტი მხატვარი. თავისი თაობის გერმანელ ხელოვანებს შორის ყველაზე მნიშვნელოვან მხატვრად მიიჩნევა. ყველაზე მეტად ცნობილია შუა პერიოდის ალეგორიული პეიზაჟებით, რომლებზეც, როგორც წესი, ღამის ცის, დილის ნისლის, უნაყოფო ხეებისა და გოთიკური ნანგრევების წინ ჩაფიქრებული ფიგურების სილუეტებია გამოსახული. ფრიდრიხის უმთავრესი ინტერესის საგანი ბუნება იყო და მის ხშირად სიმბოლურ და ანტიკლასიცისტურ ნამუშევრებში ბუნების სუბიექტური, ემოციური დამოკიდებულებაა ნაჩვენები. ფრიდრიხის ნახატები ფართო პეიზაჟების ფონზე ადამიანების შემცირებული პერსპექტივით ხასიათდება. ფიგურები იმ მასშტაბამდეა შემცირებული, რომ ხელოვნების ისტორიკოსის, ქრისტოფერ ჯონ მიურეის თქმით, „მაყურებელთა მზერას მათი მეტაფიზიკური განხომილებისკენ“ მიაპყრობს.